CELEX: 32021R2064
Language: da
Date: 2021-08-25 00:00:00
Title: Kommissionens delegerede forordning (EU) 2021/2064 af 25. august 2021 om supplerende regler til Europa-Parlamentets og Rådets forordning (EU) nr. 1380/2013 for så vidt angår fastsættelsen af en de minimis-undtagelse fra landingsforpligtelsen for fiskeriet efter visse demersale arter i Adriaterhavet og det sydøstlige Middelhav

26.11.2021   
               
               
                  DA
               
               
                  Den Europæiske Unions Tidende
               
               
                  L 421/9
               
            
         KOMMISSIONENS DELEGEREDE FORORDNING (EU) 2021/2064
         af 25. august 2021
         om supplerende regler til Europa-Parlamentets og Rådets forordning (EU) nr. 1380/2013 for så vidt angår fastsættelsen af en de minimis-undtagelse fra landingsforpligtelsen for fiskeriet efter visse demersale arter i Adriaterhavet og det sydøstlige Middelhav
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 7, og
         ud fra følgende betragtninger:
         
                     (1)
                  
                  
                     Der er ved Kommissionens delegerede forordning (EU) 2017/86 (2) fastsat en udsmidsplan for fiskeriet efter visse demersale arter i Middelhavet, der finder anvendelse fra den 1. januar 2017 til den 31. december 2019, og som er baseret på tre fælles henstillinger forelagt for Kommissionen i 2016 af en række medlemsstater med en direkte forvaltningsmæssig interesse i fiskeriet i Middelhavet (Grækenland, Spanien, Frankrig, Kroatien, Italien, Cypern, Malta og Slovenien). Disse tre fælles henstillinger vedrørte henholdsvis det vestlige Middelhav, Adriaterhavet og det sydøstlige Middelhav.
                  
               
                     (2)
                  
                  
                     Med henblik på at undgå uforholdsmæssigt store omkostninger ved håndtering af uønskede fangster blev der i delegeret forordning (EU) 2017/86 fastsat en de minimis-undtagelse, der anvendes på demersale arter. Denne forordning udløber den 31. december 2021.
                  
               
                     (3)
                  
                  
                     Kroatien, Italien og Slovenien (»Adriatica-Gruppen på Højt Plan«) og Grækenland, Italien, Cypern og Malta (»Sudestmed-Gruppen på Højt Plan«) har en direkte forvaltningsmæssig interesse i henholdsvis Adriaterhavet og det sydøstlige Middelhav. Adriatica-Gruppen på Højt Plan og Sudestmed-Gruppen på Højt Plan forelagde den 7. og den 14. maj 2021 videnskabelig dokumentation for at anmode om en forlængelse af den de minimis-undtagelse, der er fastsat i delegeret forordning (EU) 2017/86.
                  
               
                     (4)
                  
                  
                     De minimis-undtagelserne for små pelagiske arter i fiskeriet efter disse arter er fastsat i Kommissionens delegerede forordning (EU) 2018/161 (3). Derimod bør de minimis-undtagelserne for bifangster af små pelagiske arter i det demersale fiskeri indgå i denne forordning som krævet i den videnskabelige dokumentation, som grupperne på højt plan har forelagt.
                  
               
                     (5)
                  
                  
                     Den videnskabelige dokumentation blev vurderet af Den Videnskabelige, Tekniske og Økonomiske Komité for Fiskeri (»STECF«) mellem den 17. og den 21. maj 2021 (4). Adriatica-Gruppen på Højt Plan og Sudestmed-Gruppen på Højt Plan forelagde den 13. og den 21. juli 2021 ajourført videnskabelig dokumentation, der var tilpasset STECF's videnskabelige dokumentation.
                  
               
                     (6)
                  
                  
                     Kommissionen bemærker, at arterne i Adriaterhavet og det sydøstlige Middelhav fanges samtidigt og i meget forskellige mængder, hvilket vanskeliggør en tilgang rettet mod én enkelt bestand. Arterne fanges desuden af små fiskerfartøjer og landes på mange forskellige landingssteder, som geografisk er spredt ud langs kysten, hvilket resulterer i uforholdsmæssige omkostninger ved håndtering af uønskede fangster.
                  
               
                     (7)
                  
                  
                     STECF bemærkede, at den kombinerede de minimis-tilgang, indeholdt i den videnskabelige dokumentation, omfatter en stor gruppe af arter med et bredt spektrum af udsmidsrater, men vurderede, at denne brede dækning er en velfungerende tilgang grundet fiskeriernes komplekse natur i Adriaterhavet og det sydøstlige Middelhav. Endvidere vurderede STECF, at individuelle de minimis-undtagelser, der hver omfatter en enkelt art, sandsynligvis ville resultere i mange særskilte undtagelser, som ville være en lige stor udfordring at overvåge.
                  
               
                     (8)
                  
                  
                     Adriatica-Gruppen på Højt Plan har forelagt ajourført videnskabelig dokumentation om de uforholdsmæssige omkostninger ved håndtering af uønskede fangster. Selv om STECF bemærkede, at der var blevet forelagt vurderinger af forhøjelsen af omkostningerne, understregede den, at det var vanskeligt at bedømme, hvor uforholdsmæssige omkostningerne er. STECF bemærkede, at oplysninger om uforholdsmæssige omkostninger vil kunne blive yderligere udfyldt, og at der bør foretages en vurdering af undtagelsens indvirkninger. STECF bemærkede endvidere, at det bør prioriteres at reducere antallet af uønskede fangster gennem anvendelsen af selektive redskaber eller beskyttede havområder. Kommissionen hilser Adriatica-Gruppen på Højt Plans tilsagn velkommen om yderligere at arbejde med selektivitet og geografiske restriktioner som en prioritet til at opnå reduktion af uønskede fangster. Kommissionen mener, at undtagelsen skal forlænges med den foreslåede procentsats.
                  
               
                     (9)
                  
                  
                     I den ajourførte videnskabelige dokumentation for Adriaterhavet foreslås en forlængelse af de minimis-undtagelsen for ansjos (Engraulis encrasicolus), sardin (Sardina pilchardus), makrel (Scomber spp.) og hestemakrel (Trachurus spp.) op til højst 5 % i 2022 af de samlede årlige bifangster af disse arter fra fartøjer, der fisker med bundtrawl (OTB, OTT, PTB, TBN, TBS, TB, OT, PT, TX). STECF vurderede, at udsmidsraten var meget betydningsfuld for dette fiskeri, men selektivitetstiltag er stadig i gang. Kommissionen mener, at undtagelsen skal forlænges med et år med den foreslåede procentsats. Adriatica-Gruppen på Højt Plan skal inden den 1. maj 2022 forelægge yderligere data på grundlag af igangværende undersøgelser og en evaluering af undtagelsens indvirkning.
                  
               
                     (10)
                  
                  
                     Sudestmed-Gruppen på Højt Plan har forelagt ajourført videnskabelig dokumentation om de uforholdsmæssige omkostninger ved håndtering af uønskede fangster. Selv om STECF bemærkede, at der var blevet forelagt vurderinger af forhøjelsen af omkostningerne, understregede den, at det var vanskeligt at bedømme, hvor uforholdsmæssige omkostningerne er. STECF bemærkede, at oplysninger om uforholdsmæssige omkostninger vil kunne blive yderligere udfyldt, og at der bør foretages en vurdering af undtagelsens indvirkninger. STECF bemærkede endvidere, at det bør prioriteres at reducere antallet af uønskede fangster gennem anvendelsen af selektive redskaber eller beskyttede havområder. Kommissionen hilser Sudestmed-Gruppen på Højt Plans tilsagn velkommen om yderligere at arbejde med selektivitet og geografiske restriktioner som en prioritet til at opnå reduktion af uønskede fangster. Kommissionen mener, at undtagelsen skal forlænges med den foreslåede procentsats.
                  
               
                     (11)
                  
                  
                     På grund af det høje antal af forskellige arter, der er fanget samtidigt i demersalt fiskeri med anvendelse af kroge, liner, garn og toggergarn i det sydøstlige Middelhav, har Sudestmed-Gruppen på Højt Plan foreslået, at der for visse arter, når disse fanges hyppigere, skal gælde en lavere de minimis-tærskel, end hvis de fanges mindre hyppigt. Idet dette afspejler realiteten for blandet fiskeri i det sydøstlige Middelhav, mener Kommissionen, at undtagelsen bør indrømmes med den foreslåede procentsats.
                  
               
                     (12)
                  
                  
                     I den ajourførte videnskabelige dokumentation for det sydøstlige Middelhav foreslås en forlængelse af de minimis-undtagelsen for ansjos (Engraulis encrasicolus), sardin (Sardina pilchardus), makrel (Scomber spp.) og hestemakrel (Trachurus spp.) op til højst 5 % i 2022 af de samlede årlige bifangster af disse arter fra fartøjer, der fisker med bundtrawl (OTB, OTT, PTB, TBN, TBS, TB, OT, PT, TX). STECF vurderede, at udsmidsraten var meget betydningsfuld for dette fiskeri, men selektivitetstiltag er i gang. Kommissionen mener, at undtagelsen skal forlænges med et år med den foreslåede procentsats. Sudestmed-Gruppen på Højt Plan skal inden den 1. maj 2022 forelægge yderligere data på grundlag af igangværende undersøgelser og en evaluering af undtagelsens indvirkning.
                  
               
                     (13)
                  
                  
                     I deres ajourførte videnskabelige dokumentation bekræftede medlemsstaterne igen deres tilsagn om at øge fiskeredskabernes selektivitet i overensstemmelse med resultaterne af de igangværende forskningsprogrammer med henblik på at mindske og begrænse omfanget af uønskede fangster, særlig fangster under de bevarelsesmæssige mindstereferencestørrelser.
                  
               
                     (14)
                  
                  
                     Desuden har medlemsstaterne i deres ajourførte videnskabelige dokumentation også forpligtet sig til at identificere yderligere områdelukninger for at mindske dødeligheden for ungfisk.
                  
               
                     (15)
                  
                  
                     De foranstaltninger, der er anmodet om, er i overensstemmelse med artikel 15, stk. 4, litra c).
                  
               
                     (16)
                  
                  
                     Eftersom foranstaltningerne i nærværende forordning har direkte indvirkning på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. Af hensyn til retssikkerheden bør denne forordning anvendes fra den 1. januar 2022 —
                  
               VEDTAGET DENNE FORORDNING:
         
            Artikel 1
            Gennemførelse af landingsforpligtelsen
            Den landingsforpligtelse, der er omhandlet i artikel 15, stk. 1, i forordning (EU) nr. 1380/2013, finder anvendelse i EU-farvande i Adriaterhavet og det sydøstlige Middelhav på det demersale fiskeri i overensstemmelse med nærværende forordning.
         
         
            Artikel 2
            Definitioner
            I denne forordning forstås ved:
            
                        a)
                     
                     
                        »GFCM's geografiske underområder«: Den Almindelige Kommission for Fiskeri i Middelhavets (GFCM) geografiske underområder som defineret i bilag I til Europa-Parlamentets og Rådets forordning (EU) nr. 1343/2011 (5)
                        
                     
                  
                        b)
                     
                     
                        »Adriaterhavet«: GFCM's geografiske underområde 17 og 18
                     
                  
                        c)
                     
                     
                        »Det sydøstlige Middelhav«: GFCM-underområder 14, 15, 16, 19, 20, 21, 22, 23, 24, 25, 26 og 27.
                     
                  
         
            Artikel 3
            De minimis-undtagelse
            
               1.   Uanset artikel 15, stk. 1, i forordning (EU) nr. 1380/2013 er det tilladt at smide følgende mængder ud, jf. artikel 15, stk. 4, litra c), i forordning (EU) nr. 1380/2013:
               
                           a)
                        
                        
                           Adriaterhavet:
                           
                                       i)
                                    
                                    
                                       for kulmule (Merluccius merluccius) og mulle (Mullus spp.) op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                                    
                                 
                                       ii)
                                    
                                    
                                       eller for kulmule (Merluccius merluccius) og mulle (Mullus spp.) op til højst 1 % i 2022 og 2023 af de samlede årlige fangster af disse arter fra fartøjer, der fisker med garn og toggergarn (GNS, GN, GND, GNC, GTN, GTR, GEN)
                                    
                                 
                                       iii)
                                    
                                    
                                       for kulmule (Merluccius merluccius) og mulle (Mullus spp.) op til højst 1 % i 2022 og 2023 af de samlede årlige fangster af disse arter fra fartøjer, der fisker med rapido (bomtrawl) (TBB)
                                    
                                 
                                       iv)
                                    
                                    
                                       for almindelig tunge (Solea solea) op til 3 % i 2022 og 2023 af de samlede årlige fangster af denne art, der tages af fartøjer, der fisker med bundtrawl
                                    
                                 
                                       v)
                                    
                                    
                                       for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), spidstandet blankesten (Pagellus bogaraveo), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), guldbrasen (Sparus aurata) og dybvandsrosenreje (Parapenaeus longirostris) op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                                    
                                 
                                       vi)
                                    
                                    
                                       for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), spidstandet blankesten (Pagallus bogaraveo), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), almindelig tunge (Solea solea) og guldbrasen (Sparus aurata) op til højst 3 % i 2022 og 2023 af de samlede årlige fangster af disse arter fra fartøjer, der fisker med garn og toggergarn (GNS, GN, GND, GNC, GTN, GTR, GEN)
                                    
                                 
                                       vii)
                                    
                                    
                                       for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), almindelig tunge (Solea solea) og guldbrasen (Sparus aurata) op til højst 1 % i 2022 og 2023 af de samlede årlige fangster af disse arter fra fartøjer, der fisker med kroge og liner (LHP, LHM, LLS, LLD, LL, LTL, LX)
                                    
                                 
                                       viii)
                                    
                                    
                                       for ansjos (Engraulis encrasicolus), sardin (Sardina pilchardus), makrel (Scomber spp.) og hestemakrel (Trachurus spp.) op til højst 5 % i 2022 af de samlede årlige bifangster af disse arter fra fartøjer, der fisker med bundtrawl
                                    
                                 
                     
                           b)
                        
                        
                           i det sydøstlige Middelhav:
                           
                                       i)
                                    
                                    
                                       for kulmule (Merluccius merluccius) og mulle (Mullus spp.) op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                                    
                                 
                                       ii)
                                    
                                    
                                       for kulmule (Merluccius merluccius) og mulle (Mullus spp.) op til højst 1 % i 2022 og 2023 af de samlede årlige fangster af disse arter fra fartøjer, der fisker med garn og toggergarn (GNS, GN, GND, GNC, GTN, GTR, GEN)
                                    
                                 
                                       iii)
                                    
                                    
                                       for dybvandsrosenreje (Parapenaeus longirostris) op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                                    
                                 
                                       iv)
                                    
                                    
                                       for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), spidstandet blankesten (Pagellus bogaraveo), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), guldbrasen (Sparus aurata), jomfruhummer (Nephrops norvegicus): og almindelig tunge (Solea solea), op til højst 5 % i 2022 og 2023 af de samlede årlige fangster af disse arter fra fartøjer, der fisker med bundtrawl
                                    
                                 
                                       v)
                                    
                                    
                                       for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), akarnaisk blankesten (Pagellus acarne), spidstandet blankesten (Pagallus bogaraveo), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), guldbrasen (Sparus aurata), almindelig tunge (Solea solea), hummer (Homarus gammarus) og langustere (Palinuridae), op til højst 3 % i 2022 og 2023 af de samlede årlige fangster af disse arter fra fartøjer, der fisker med garn og toggergarn (GNS, GN, GND, GNC, GTN, GTR, GEN). I tilfælde af at landinger af disse arter er mindre end 25 % af de samlede landinger af fiskerierne, kan mængden, der er bestemt til udsmid, være højst 5 % i 2022 og 2023 af de samlede årlige fangster af disse arter
                                    
                                 
                                       vi)
                                    
                                    
                                       for havbars (Dicentrarchus labrax), sorthalet havrude (Diplodus annularis), spidssnudet havrude (Diplodus puntazzo), sorthale (Diplodus sargus), tobåndet havrude (Diplodus vulgaris), havaborrearter (Epinephelus spp.), stribet blankesten (Lithognathus mormyrus), spidstandet blankesten (Pagellus bogaraveo), akarnaisk blankesten (Pagellus acarne), rød blankesten (Pagellus erythrinus), almindelig blankesten (Pagrus pagrus), vragfisk (Polyprion americanus), kulmule (Merluccius merluccius) og guldbrasen (Sparus aurata) op til højst 1 % af de samlede årlige fangster af disse arter fra fartøjer, der fisker med kroge og liner (LHP, LHM, LLS, LLD, LL, LTL, LX). I tilfælde af at landinger af disse arter er mindre end 25 % af de samlede landinger af fiskerierne, kan mængden, der er bestemt til udsmid, være højst 3 % af de samlede årlige fangster af disse arter
                                    
                                 
                                       vii)
                                    
                                    
                                       for ansjos (Engraulis encrasicolus), sardin (Sardina pilchardus), makrel (Scomber spp.) og hestemakrel (Trachurus spp.) op til højst 5 % i 2022 af de samlede årlige bifangster af disse arter fra fartøjer, der fisker med bundtrawl
                                    
                                 
                     
            
               2.   Senest den 1. maj 2022 fremsender de medlemsstater, der har en direkte forvaltningsmæssig interesse i fiskeriet i Adriaterhavet og det sydøstlige Middelhav, Kommissionen yderligere data om de igangværende undersøgelser og en evaluering af undtagelsens indvirkning og enhver anden form for relevante videnskabelige oplysninger, der underbygger de undtagelser, der er fastsat i stk. 1, litra a), nr. viii), og litra b), nr. vii). STECF vurderer disse data og oplysninger senest den 31. juli 2022.
            
         
         
            Artikel 4
            Ikrafttræden og anvendelse
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2022 til den 31. december 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 28.12.2013, s. 22.
         
            (2)  Kommissionens delegerede forordning (EU) 2017/86 af 20. oktober 2016 om fastsættelse af en udsmidsplan for fiskeri efter visse demersale arter i Middelhavet (EUT L 14 af 18.1.2017, s. 4).
         
            (3)  Kommissionens delegerede forordning (EU) 2018/161 af 23. oktober 2017 om fastsættelse af en de minimis-undtagelse til landingsforpligtelsen for visse små pelagiske arter i Middelhavet (EUT L 30 af 2.2.2018, s. 1).
         
            (4)  Rapporter fra Den Videnskabelige, Tekniske og Økonomiske Komité for Fiskeri (STECF) — Evaluation of the landing obligation joint recommendations [Evalueringer af de fælles henstillinger vedrørende landingsforpligtelsen] (STECF-21-05) 2021. Den Europæiske Unions Publikationskontor, Luxembourg.
         Findes her: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (5)  Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (EUT L 347 af 30.12.2011, s. 44).